CELEX: E2019P0011
Language: ro
Date: 2019-12-18 00:00:00
Title: Cerere adresată Curții de Justiție a AELS pentru obținerea unui aviz consultativ, înaintată de Camera de recurs pentru chestiuni administrative la data de 18 decembrie 2019 în cauza Adpublisher AG/J (Cauza E-11/19) 2020/C 110/07

2.4.2020   
            
            
               RO
            
            
               Jurnalul Oficial al Uniunii Europene
            
            
               C 110/8
            
         
      Cerere adresată Curții de Justiție a AELS pentru obținerea unui aviz consultativ, înaintată de Camera de recurs pentru chestiuni administrative la data de 18 decembrie 2019 în cauza Adpublisher AG/J
      (Cauza E-11/19)
      (2020/C 110/07)
      La data de 18 decembrie 2019, Camera de recurs pentru chestiuni administrative (Beschwerdekommission für Verwaltungsangelegenheiten) a înaintat o cerere Curții de Justiție a AELS, înregistrată la grefa Curții la 23 decembrie 2019, pentru obținerea unui aviz consultativ în cauza Adpublisher AG/J, cu privire la următoarele întrebări:
      
                  1.
               
               
                  Reiese din Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor, RGPD) sau dintr-o altă dispoziție din legislația SEE că o procedură generală contradictorie pentru primirea unei plângeri se poate desfășura în temeiul RGPD fără a dezvălui numele și adresa reclamantului în cadrul procedurii aferente plângerii?
                  În cazul unui răspuns afirmativ la această întrebare: este necesar, în acest caz, să se stabilească, cel puțin prima facie, un motiv legitim pentru anonimizare sau nu este necesar niciun motiv pentru anonimizare?
               
            
                  2.
               
               
                  Sunt obligate statele membre să garanteze, în dreptul procedural național că, în cadrul unei proceduri de primire a unei plângeri în conformitate cu articolul 77 din RGPD, serviciile tuturor celorlalte organisme naționale de apel sunt gratuite pentru persoana vizată și, de asemenea, că persoana vizată nu poate fi obligată să ramburseze costurile?
               
            
                  3.
               
               
                  În cazul unui răspuns afirmativ la întrebarea 1 și al unui răspuns negativ la întrebarea 2, adică în cazul în care o procedură generală contradictorie pentru primirea unei plângeri se poate desfășura în temeiul RGPD fără a identifica numele și adresa reclamantului în procedura aferentă plângerii și nu este obligatoriu ca dreptul procedural național să garanteze că, în cadrul unei proceduri de primire a unei plângeri în conformitate cu articolul 77 din RGPD, serviciile tuturor celorlalte organisme naționale de apel sunt gratuite pentru persoana vizată, se pune întrebarea cum poate fi executată o decizie adoptată în urma unei proceduri aferente plângerii, prin care se dispune ca persoana vizată – care rămâne totuși anonimă – să ramburseze costurile?